**A közérdekű adatok megismerésére irányuló igény elintézésének eljárási szabályai**

**Az igények előterjesztésének helye és módja:**

Postacím: Baranya Vármegyei Katasztrófavédelmi Igazgatóság 7630 Pécs, Pf.: 326.

Telefon: 06-72/587-100

Fax: -

e-mai: baranya.titkarsag@katved.gov.hu

Ügyfélfogadás: 7630 Pécs, Engel J. u. 1.

 Szerda 8.00 – 12.00

(eltérő időpontban az ügyintézővel történt előzetes egyeztetés alapján)

Az adatvédelmi tisztviselő neve és elérhetősége:

dr. Polgár Miklós tű. szds., jogtanácsos

Telefon: 06-72/587-100 (mellék: 23013)

A honlapon részletes tájékoztatás kapható a katasztrófavédelem feladatairól, az egyes szervezeti elemeket bemutató leírások adattal szolgálnak arról, hogy az érintett közérdekű adat tekintetében a Baranya Vármegyei Katasztrófavédelmi Igazgatóság (továbbiakban: Baranya VMKI) adatkezelőnek minősül-e, ezért kérjük, hogy a közérdekűadat-megismerési igény benyújtását megelőzően győződjenek meg arról, hogy a megismerni kívánt adatot a Baranya VMKI közzétételi listái tartalmazzák-e.

Az Baranya VMKI-hoz közérdekű adat megismerése iránt szóban, írásban, vagy elektronikus úton terjeszthető elő kérelem.

A közérdekűadat-megismerési igények megválaszolását a hivatásos katasztrófavédelmi szervek az információs önrendelkezési jogról és az információszabadságról szóló 2011. évi CXII. törvényben (továbbiakban: Infotv.), továbbá az adatvédelmi, adatbiztonsági és közérdekű adatok nyilvánosságára vonatkozó szabályzatban rögzítettek alapján, az alábbiak szerint végzik:

A Baranya VMKI adatvédelmi tisztviselője intézi a Baranya VMKI által kezelt adatokra irányuló közérdekűadat- megismerési igényeket. Az adatvédelmi tisztviselő a kérelem kézhezvételekor haladéktalanul megvizsgálja, hogy a kérelem teljesítéséhez szükséges alábbi alapvető információk rendelkezésre állnak-e:

1. az igénylő neve;

2. az értesítések és a válasz megküldéséhez szükséges elérhetőség;

3. az igényelt adatok pontos meghatározása;

4. nyilatkozat arról, hogy az adatokat milyen formában kívánja fogadni;

5. kötelezettségvállalás a dologi költségek megfizetésére.

Ha az adatigénylés nem egyértelmű – ideértve azt az esetet is, ha az adatigénylő a megismerni kívánt adatot nem jelöli meg pontosan – az adatvédelmi tisztviselő felhívja az igénylőt az igény pontosítására. Az adatvédelmi tisztviselő a kérelem pontosításának elmulasztása esetén figyelmezteti az adatigénylőt arra, hogy amennyiben a pontosítást elmulasztja, igényének teljesítése részben, vagy egészben meghiúsul.

A közérdekű adat megismerésére irányuló igényt soron kívül be kell mutatni az adatot kezelő szerv vezetőjének, aki köteles gondoskodni a megkeresés határidőben történő megválaszolásáról. A közérdekű adat megismerése iránti igénynek az adatot kezelő szerv az igény tudomására jutását követő legrövidebb idő alatt, legfeljebb azonban 15 napon belül köteles eleget tenni.

Az adatigénylésnek közérthető formában és - amennyiben ezt az adatot kezelő közfeladatot ellátó szerv aránytalan nehézség nélkül teljesíteni képes - az igénylő által kívánt technikai eszközzel, illetve módon kell eleget tenni. Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni. Az igény teljesítése során kiemelt figyelmet kell fordítani arra, hogy a közérdekű adatok közlése ne járjon mások jogainak, vagy törvény alapján korlátozottan megismerhető adatok bizalmasságának sérelmével. Az adatszolgáltatással nem kerülhetnek nyilvánosságra személyes adatok, minősített adatok, törvény által nyilvánosságában korlátozott, vagy – ha az adatkezelő szerv vezetője másként nem döntött – „Nem nyilvános!” jelöléssel ellátott adatok.

Ha a közérdekű adatot tartalmazó dokumentum az igénylő által meg nem ismerhető adatot is tartalmaz, a másolaton a meg nem ismerhető adatot felismerhetetlenné kell tenni, olyan módon, hogy a korlátozottan megismerhető adatok tartalmára megalapozott következtetést ne lehessen levonni, ugyanakkor az igénylő által megismerhető adatok ne essenek kitakarás alá.

Az igénylés alapján adatszolgáltatás esetén az igénylő személyazonosító adatai csak annyiban kezelhetőek, amennyiben az az igény teljesítéséhez elengedhetetlenül szükséges. Az adatigény beérkezésétől számított egy éves időtartam lejártát követően az igénylő személyes adatait kitakarással töröljük.

Ha a kért adatot korábban már elektronikus formában nyilvánosságra hozták, az igény teljesíthető az adatot tartalmazó nyilvános forrás megjelölésével is. A nyilvános forrás megjelölése kizárólag abban az esetben helyettesíti a kérelem teljes egészében történő megválaszolását, amennyiben a nyilvánosságra hozott adatok megegyeznek a kérelmező által kiadni kért adatokkal.

Ha az adatigénylés 15 napon belül nem teljesíthető, különösen azért, mert az adatok az igényelt csoportosításban nem állnak rendelkezésre és azok kigyűjtése a határidőn belül objektív okból nem lehetséges, vagy az igény nagyszámú, nagy terjedelmű adatra vonatkozik, valamint, ha az adatigénylés teljesítése a Baranya VMKI alaptevékenységének ellátásához szükséges munkaerőforrás aránytalan mértékű igénybevételével jár, az ügyintézési határidő további 15 nappal meghosszabbítható. Erről az igénylőt az igény kézhezvételét követő 15 napon belül tájékoztatni kell.

Ha az igénylő az adatokat tartalmazó dokumentumról, vagy dokumentumrészről másolatot kíván kérni, a másolat készítésével felmerült az Infotv. 29. § (5) bekezdésében meghatározott költségek az igénylővel szemben érvényesíthetők a közérdekű adat iránti igény teljesítéséért megállapítható költségtérítés mértékéről szóló 301/2016. (IX. 30.) Korm. rendeletben foglaltak és az Adatvédelmi Szabályzat szerint.

Arról, hogy az adatigénylés teljesítése a munkaerőforrás aránytalan mértékű igénybevételével jár, illetve a másolatként igényelt dokumentum, vagy dokumentum rész jelentős terjedelmű, továbbá a költségtérítés mértékéről, valamint az adatigénylés teljesítésének a másolatkészítést nem igénylő lehetőségeiről az igénylőt az adatvédelmi tisztviselő az igény beérkezését követő 15 napon belül tájékoztatja.

A közérdekű adat megismerésére irányuló igény teljesítésének megtagadásáról, annak indokairól, valamint az igénylőt az Info tv.alapján megillető jogorvoslati lehetőségekről való tájékoztatással együtt, 15 napon belül írásban vagy - ha az igényben az ügyfél elektronikus levelezési címét közölte - elektronikus levélben értesíteni kell.

A Baranya VMKI adatvédelmi tisztviselője az elutasított kérelmekről, valamint az elutasítások indokairól nyilvántartást vezet és az abban foglaltakról évente január 31-éig tájékoztatja a Nemzeti Adatvédelmi és Információszabadság Hatóságot.